આટલી વારમાં તો રોહિતનાં ચંપલ નવાં જેવાં થઈ આવી ગયાં. વર્કશોપના વાતાવરણમાંથી અમારો છુટકારો થયો. સાડા છ અહીં જ વાગી ગયા. સાડા આઠ વાગ્યે તો પાછું પાંચસો માણસની વસતીના એ નાનકડા અપ-ટુ-ડેઈટ ટાઉનહોલમાં ફરી આખી મંડળીએ એકઠાં થઈ જવાનું હતું. હવે માત્ર બે જ કલાક બ્રિજિટને ત્યાં ગાળવાના રહ્યા. એમાં જમવાનું- જૂઠવાનું. એની જિંદગીમાં એક ડોકિયું કરવાનું ને છૂટા પણ થઈ જવાનું. હંમેશને માટે!